**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2020. gada 30. augusta–1. septembra sanāksmē izskatāmo jautājumu”**

**I. Ministru padomes neformālās sanāksmes darba kārtības jautājums**

Vācijas prezidentūra š.g. 30. augustā–1. septembrī Koblenzā Vācijā organizē neformālo Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “Covid-19 krīzes laikā gūtās mācības – lauksaimniecības un pārtikas sektoru noturība, novērtējot pārtiku, lauksaimniecību un dzīvniekus”.

Vācijas prezidentūra ir izplatījusi diskusiju dokumentu, kurā iezīmē vairākas Covid-19 krīzes sniegtās mācības, kurām politikas veidotājiem ir jāpievērš uzmanība nākotnē, lai nodrošinātu, ka ES ir daudz labāk sagatavota un reaģētspējīga, ja līdzīgi izaicinājumi rastos arī nākotnē.

Covid-19 pandēmija ir izvērtusies par vienu no pašreizējiem pasaules mēroga izaicinājumiem, kas jau ir būtiski mainījis sabiedrību, politiku un ekonomiku. Tā ir daudziem likusi vairāk apzināties lauksaimnieku un pārtikas ražotāju nozīmi pārtikas nodrošinājumā, drošas un pieejamas pārtikas vērtību un to, cik būtiskas ir uzticamas pārtikas piegādes ķēdes, īpaši krīzes situācijās.

Tuvākajos gados galvenokārt būs jārisina jautājumi par pārtikas nodrošinājuma un pakalpojumu saskaņotību ar vides aizsardzību, klimata pārmaiņu mazināšanu, dzīvnieku labturību un sabiedrības pieaugošajām prasībām, tomēr tas būs iespējams tikai tad, ja šādu pakalpojumu sniegšana būs ienesīga un reālistiski īstenojama. Tiek pieņemts, ka patērētāji būs gatavi maksāt vairāk par papildu pasākumiem dabas aizsardzībā, klimata pārmaiņu mazināšanā un dzīvnieku labturībā, tādēļ uzticamas informācijas un caurredzamas marķēšanas prasības ir būtiskas, lai uzlabotu patērētāju vēlmi tam tērēt vairāk naudas.

**Noturīgas pārtikas piegādes ķēdes – pārtikas nodrošinājuma stiprināšana**

Covid-19 pandēmijas laikā radās grūtības un tirgus traucējumi saistībā ar darbinieku brīvu pārvietošanos, viegli bojājošos preču tirdzniecību, iepakojuma materiālu piegādi un pārrobežu tirdzniecības formalitātēm, tāpēc ir jāpieliek pūles, lai šo ķēžu darbību atjaunotu un uzlabotu. Noturīgu pārtikas piegādes ķēžu pamatā ir funkcionāls ES iekšējais tirgus un atvērti starptautiskie tirgi. Vienlaikus ES un reģionālā līmenī aug interese par to, kā pārtikas, barības un izejvielu piegādes padarīt neatkarīgākas. Preču plūsmas un pārvietošanās brīvības ierobežojumi apdraud būtisko stratēģisko mērķi – nodrošināt sabiedrību ar pārtiku, īpaši, ja tie netiek ieviesti saskaņoti, neiesaistot lauksaimniecības un pārtikas industrijas kompetentās iestādes. Tāpēc Vācijas prezidentūra uzsver, ka politikas veidotājiem ir jāstiprina Eiropas iekšējais tirgus un jāuztur dažādas uz nosacījumiem balstītas tirdzniecības attiecības, veicinot reģionālos ekonomikas ciklus un stiprinot pašpietiekamību. Covid-19 krīze ir devusi iespēju identificēt pārtikas piegādes un ražošanas trūkumus un tos novērst ar ilgtspējīgiem risinājumiem. Piemēram, ES ir ļoti atkarīga no proteīna barības un atsevišķu veterinārmedicīnas aktīvo vielu importa no trešajām valstīm, tāpēc Vācijas prezidentūra uzskata, ka, iespējams, ir vajadzīga kopīga iniciatīva, lai vairāk izmantotu vietējās ražošanas potenciālu. Šādas iniciatīvas pamatā jābūt mērķētam Kopējās lauksaimniecības politikas atbalstam vai ilgtspējīgai ražošanas metožu un tehnoloģiju attīstīšanai. Arī lielāka digitalizācija varētu padarīt pārtikas piegādes ķēdes procesus efektīvākus un stabilākus.

**Reģionalitātes veicināšana – padarīt produktu izcelsmi redzamāku**

Covid-19 krīze parādīja, ka krīzes laikā mainās ēšanas un iepirkšanās paradumi: pircēji arvien vairāk novērtē un izvēlas reģionāli audzētu un ražotu pārtiku. Šī tendence stiprina reģionālās vērtību ķēdes un saikni starp patērētājiem un ražotājiem, samazina transportēšanas laiku, veicina reģionālu pievienotas vērtības produktu radīšanu un aizsargā darbavietas lauku reģionos.

Vācijas prezidentūra uzsver, ka produkta izcelsmes norādei ir jābūt skaidri redzamai un uzticamai. Saskaņā ar ES normatīvajiem aktiem jau patlaban ir obligāti jānorāda svaigas, atdzesētas un saldētas cūkgaļas, aitas gaļas un putnu gaļas izcelsmes vieta. Vairāki izcelsmes vietas nosacījumi attiecas arī uz medu, dažiem svaigiem augļiem un dārzeņiem, liellopu gaļu, olām un zivīm. Tāpat ES ir spēkā aizsargātas ģeogrāfiskās izcelsmes norādes tradicionālo un vietējo pārtikas produktu aizsardzībai.

Tomēr patērētāji vēlas vēl labāk saprotamu un vieglāk lasāmu marķējumu un skaidrāku izcelsmes vietas norādi arī, piemēram, pārstrādātiem produktiem. Tāpēc notiek arī diskusija par to, vai papildus ir nepieciešams uzticams, saprotams un nediskriminējošs marķējums, īpaši piena un pienu un gaļu saturošu produktu izcelsmes valsts norādē.

**Dzīvnieku labturība un aizsardzība gan saimniecībās, gan transportēšanas laikā**

Sabiedrība arī izvirza arvien stingrākas prasības pēc tādām lopkopības praksēm, kurās tiek ievēroti augstāki dzīvnieku labturības standarti. Daudzi patērētāji vēlas, lai pārtikas marķējumā tiktu norādīts, kuri labturības standarti tikuši piemēroti dzīvnieku audzēšanā, transportēšanā un kaušanā. Pētījumu rezultāti liecina, ka patērētāji par šādu produktu būtu gatavi maksāt vairāk, tomēr tas nozīmē, ka ir jāgarantē, lai labturības standarti būtu acīmredzami ievērojami stingrāki par minimālajām prasībām. Ja tiktu ieviesta šāda sistēma, patērētāji varētu izdarīt vairāk apzinātu izvēli, bet lauksaimniekiem atvērtos jauni noieta tirgi.

Līdz šim tikai dažas valstis ir ieviesušas brīvprātīgu labturības marķējumu nacionālā mērogā, bet Vācijas prezidentūra uzskata, ka ir jāvirzās uz Eiropas mēroga labturības marķējumu, padarot to visā Eiropā tikpat atpazīstamu kā, piemēram, ES bioloģiskās lauksaimniecības atpazīstamības logotipu, tāpēc viens no Vācijas prezidentūras mērķiem ir diskusija par ES līmeņa dzīvnieku labturības marķējumu, lai ar šīm diskusijām aizsāktos normatīvajos aktos noteikta obligātu kritēriju ieviešana ES līmeņa labturības marķējuma izveidei.

Tāpat Vācijas prezidentūra atzīst, ka uz dzīvnieku labturību attiecas tāds būtisks jautājums kā dzīvnieku transportēšana un ar to saistītas problēmas, piemēram, dzīvnieku transportēšanas atļaujas, kvalitatīva informācija par maršrutu un tā ilgumu. Dzīvnieku transportēšanai ir jābūt, cik vien iespējams, atbilstošai labturības standartiem, bet, tā kā vietējām iestādēm bieži trūkst informācijas, uz kuru varētu balstīt lēmumus, dzīvnieku aizsardzības interesēs ir jāuzlabo to transportēšanas apstākļi un jānodrošina, ka dzīvu dzīvnieku transportēšana ES netiek apstiprināta, ja netiek garantēta dzīvnieku labturības nosacījumu ievērošana.

**Prezidentūra ir sagatavojusi diskusiju jautājumus, un MP aicina dalībvalstu ministrus izteikt savu viedokli par tiem.**

1. *Kas, Jūsuprāt, ir primāri jāmaina, lai padarītu pārtikas piegādes ķēdi noturīgāku pret krīzes izraisītiem traucējumiem nākotnē? Vai, Jūsuprāt, ir nepieciešama rīcība, lai stiprinātu ES pārtikas piegādes neatkarību, sākot ar izejvielām, ražošanu, pārstrādi un beidzot ar mārketingu?*

Krīzes sākumposmā lielākā problēma Latvijas pārtikas nozarē bija saistīta ar iedzīvotāju palielināto pieprasījumu pēc pārtikas precēm ar ilgāku derīguma termiņu un tā radīto spiedienu uz pārtikas ražotājiem, kuriem bija nepieciešams maksimāli palielināt savas jaudas, lai saražotu preces pieprasītajā apjomā un nepieļautu panikas izcelšanos sabiedrībā.

Krīzei padziļinoties, lauksaimniecības un pārtikas preču ražotāji saskārās ar papildu grūtībām, ko izraisīja pasaulē, tostarp Latvijā, ieviestie pasākumi Covid-19 ierobežošanai. Sabiedriskās ēdināšanas uzņēmumu darbības ierobežošana vai pat slēgšana, skolu un bērnudārzu darbības pārtraukšana, dezinfekcijas un aizsarglīdzekļu pieaugušās izmaksas ietekmēja un vēl joprojām turpina ietekmēt lauksaimniecības un pārtikas nozaru uzņēmumu dzīvotspēju.

Viens no būtiskākajiem krīzes izraisītiem apdraudējumiem nozarēm bija saistīts ar eksporta tirgus pieprasījuma kritumu: samazinājās produktu ikdienas patēriņš, daudzas valstis koncentrējās tikai uz pašu ražotajiem produktiem. Eksporta plūsma pārtikas nozarē tika bremzēta – apgrūtinājumi kravu pārvadājumu jomā, tirdzniecības partneru sadarbības atteikumi u.c. faktori noveda pie lauksaimniecības un pārtikas ražošanas uzņēmumu finansiālām problēmām un ražošanas apjomu samazināšanās. Īpaši šīs krīzes sekas bija jūtamas tajos sektoros, kuri ir vērsti uz ārējiem tirgiem un kuros Latvija ir neto eksportētāja (piemēram, piena pārstrādē).

Pēc Latvijas ieskatiem, šīs krīzes radītās mācības vēlreiz apliecina, ka pietiekams pārtikas pašnodrošinājums un attīstīta lauksaimniecības un pārtikas nozare ir vitāli svarīgs katras valsts pastāvēšanas pamatelements. Krīzes situācijās valsts ekonomikai ir jābūt spējīgai apmierināt savu iedzīvotāju pamatvajadzības, un viena no tādām vajadzībām ir vajadzība pēc pārtikas. Šis faktors vienlīdz svarīgs ir arī Eiropas Savienības vienotajā tirgū.

Latvija uzskata, ka, lai stiprinātu pārtikas piegādes neatkarību un nodrošinātu pārtikas ķēžu nepārtrauktu darbību, būtu jāparedz dažādi papildu atbalsta pasākumi īslaicīgas vai ilglaicīgas krīzes situācijās.

Latvijas ieskatā viens no krīzes stabilitātes nodrošināšanas scenārijiem ir īsāku pārtikas piegāžu ķēžu attīstīšana. Tāpat svarīgs ir mērķtiecīgs zinātnieku un ražotāju kopdarbs produkcijas derīguma termiņa palielināšanai. Ir jādomā arī par atbalsta mehānismu, lai veicinātu izejvielu un ražošanas resursu uzkrājumu veidošanu uzņēmumos, tā ka krīzes laikā būtu iespējams nodrošināt nepārtrauktu pārtikas uzņēmumu darbību.

Tādēļ Latvija atzinīgi vērtē Eiropas Komisijas stratēģijā “No lauka līdz galdam” pausto apņemšanos novērtēt esošo pārtikas sistēmas izturētspēju un izstrādātkrīžu laikā īstenojamu ārkārtas rīcības plānu pārtikas piegādēm un nodrošinājumam, tajā paredzot pārtikas krīžu reaģēšanas mehānismu, ko koordinētu Eiropas Komisija, iesaistot dalībvalstis.

Latvija norāda, ka ir jāīsteno pasākumi un ES līmenī jāstrādā pie tā, lai samazinātu ES atkarību no importētas pārtikas un lopbarības, tā stiprinot pārtikas nodrošinājuma neatkarību un saīsinot pārtikas ķēdes.

Tāpat Latvija uzsver, ka būtiskas ir pārtikas kvalitātes shēmas, jo tās veicina kvalitatīvas vietējās izcelsmes pārtikas pieejamību un labāku atpazīstamību.

*2. Kuri mērķi būtu jāsasniedz ES dzīvnieku labturības marķējumam? Kā šādu marķējumu varētu strukturēt? Uz kādiem kritērijiem būtu jābalsta šāds marķējums?*

Eiropas dzīvnieku labturības marķējuma mērķis ir veicināt patērētāju lielāku uzticību un informētību par dzīvnieku izcelsmes produktiem, kas iegūti, ievērojot stingrākus dzīvnieku labturības standartus. Latvija konceptuāli atbalsta šāda marķējuma izstrādi un ieviešanu, taču uzskata, ka tam jābūt brīvprātīgi ieviešamam. Attīstot brīvprātīgu dzīvnieku labturības marķējumu, tiktu veicināta pakāpeniska pāreja uz augstākiem standartiem dzīvnieku turēšanā, kā arī saglabāts tirgus līdzsvars un pieprasījuma un piedāvājuma elastība.

Latvija uzskata, ka nepieciešams noteikt gan vienotus labturības marķējuma kritērijus (vienota logotipa izmantošana, informācijas norādes veids u.tml), līdzīgi kā tas šobrīd ES likumdošanā ir noteikts bioloģiskajiem produktiem, gan piemērojamo minimālo labturības prasību kopumu, lai garantētu lielu uzticēšanos no patērētāju puses ne tikai ES teritorijā, bet arī trešo valstu tirgos.

Attiecībā uz Vācijas prezidentūras dokumentā norādīto par izcelsmes valsts norādēm Latvija piekrīt Vācijas prezidentūrai par to, ka reģionalitātes princips patērētājam ir svarīgs, un atbalsta harmonizētu pieeju attiecībā uz izcelsmes valsts norādi atsevišķiem pārtikas produktiem.

*3. Kuri pasākumi Komisijai būtu jāievieš, lai dzīvnieku transportēšana notiktu dzīvniekiem draudzīgākā veidā? Kādu Jūs redzat dzīvnieku transportēšanas nākotni?*

Latvija uzskata, ka stingrāku dzīvnieku labturības prasību ievērošanai dzīvnieku tālajos pārvadājumos ārpus ES teritorijas ir jāveicina ciešāka sadarbība ar trešajām valstīm, lai prasību ievērošanas uzraudzība tikpat augstā līmenī tiktu nodrošināta līdz pārvadājuma galamērķim.

Attiecībā uz dzīvnieku pārvadājumiem ES teritorijā, Latvija uzskata, ka ir jāturpina stiprināt kompetento iestāžu kapacitāte, zināšanas un sadarbība starp ES dalībvalstu kompetentajām iestādēm, lai nodrošinātu stingru šobrīd spēkā esošo prasību uzraudzību un kontroli, nodrošinot augstu dzīvnieku aizsardzības un labturības līmeni.

**II. Latvijas delegācija**

Delegācijas vadītājs: **Kaspars Gerhards,** zemkopības ministrs;

Delegācijas dalībnieki: **Pārsla Rigonda Krieviņa,** Zemkopības ministrijas Valsts sekretāra vietniece.

Zemkopības ministrs K. Gerhards